দুর্গাপুজোর মণ্ডপে ঢুকলেই মিলছে রাজ্য তথা দেশের নামী মন্দিরগুলির প্রসাদ।
দেশের ১৪টি মন্দিরের প্রসাদ মিলছে দক্ষিণ কলকাতার তিনটি পুজো মণ্ডপ—৬৪ পল্লি, ৬৬ পল্লি, চক্রবেড়িয়া সর্বজনীনে। দক্ষিণ শহরতলি হরিদেবপুরের ৪১ পল্লি এবং বেহালার বুড়োশিবতলা জনকল্যাণ সংঘ ও নতুন দলের মণ্ডপের দর্শনার্থীরাও এই সুযোগ থেকে বঞ্চিত হবেন না।
একটি সংস্থার তরফে এই ছ’টি পুজো মণ্ডপে স্টল দেওয়া হয়েছে। ১৪টি মন্দিরের তালিকায় রয়েছে জগন্নাথ, সিদ্ধিবিনায়ক (মুম্বই), সোমনাথ, কামাখ্যা মন্দির। সংশ্লিষ্ট পুজো মণ্ডপগুলি থেকে দর্শনার্থীরা সংগ্রহ করতে পারবেন এ রাজ্যের দক্ষিণেশ্বর, তারাপীঠ, কালীঘাট মন্দিরের প্রসাদও। এমনকী, চাইলে মিলতে পারে রামদেবের প্রসাদ। প্রতিটি প্রসাদের প্যাকেটের দাম ৯৯ টাকা। তবে পুজোর পর আরও ১০টি মন্দিরের প্রসাদ পাওয়া যাবে বলে জানিয়েছেন সংস্থার কর্তা অনির্বাণ দাস। সেই তালিকায় রামেশ্বরম, সাঁইবাবা মন্দিরও থাকছে।
তবে কীভাবে প্রসাদ ক্রেতার কাছে পৌঁছবে, তা অবশ্য এখনই খোলসা করতে নারাজ সংস্থাটির কর্তারা। তবে কি ফোন করলেই ‘হোম ডেলিভারি’ পাবেন ক্রেতারা? প্রশ্নের জবাবে অনির্বাণ বলেন, ‘‘আমরা পুজোর পর এই বিষয়টি নিয়ে কথা বলব।’’ প্রত্যেকটি মন্দিরের ট্রাস্টির থেকে সরাসরি এই প্রসাদ সংগ্রহ করা হচ্ছে বলে দাবি অনির্বাণের।
মঙ্গলবার ৬৬ পল্লির মণ্ডপে থাকা স্টল থেকে প্রসাদের প্যাকেট সংগ্রহের পর গড়িয়ার বাসিন্দা প্রণব ঘোষ বলেন, ‘‘সবসময় মন্দিরে যাওয়া সম্ভব নয়। তা যদি এভাবে পাওয়া যায়, তবে ভালই হবে।’’